Zber údajov prebehol najmä prostredníctvom rešerše a konzultácií so zainteresovanými stranami. Komisia v rámci konzultácií zaslala dotazník orgánom členských štátov, zariadeniam vodného hospodárstva, MVO, priemyselným združeniam, ako aj výrobcom a dodávateľom detergentov. Celkovo bolo prijatých 35 odpovedí, v ktorých boli zastúpené všetky druhy zainteresovaných strán. Niektoré zainteresované strany poskytli okrem odpovedí na dotazník aj doplňujúce informácie, ktoré boli zapracované do analýzy.

V nariadení sa uvádza, že Komisia do 31. decembra 2014 prostredníctvom dôkladného posúdenia na základe nových informácií o trhoch s CADD v členských štátoch a nových vedeckých informácií vyhodnotí, či by sa obmedzenie týkajúce sa CADD malo upraviť. V tejto správe Komisia predkladá analýzu vplyvu CADD s úrovňami fosforu nad i pod hraničnou hodnotou 0,3 gramu na životné prostredie, zdravie, priemysel a spotrebiteľov, v ktorej sa zohľadňujú aspekty, ako sú náklady výrobcov, dostupnosť náhradných látok namiesto fosfátov, porovnávacia účinnosť čistenia detergentov v súlade s týmto obmedzením a vplyv na postupy a účinnosť čistenia odpadových vôd.

Výrobcovia, ktorí odpovedali na dotazník, neboli jednotní v otázke dodatočných nákladov v dôsledku prechodu na bezfosfátové CADD. Zo všetkých zainteresovaných strán 54 % uviedlo, že náklady sú založené hlavne na zložení a ďalších výkyvoch cien surovín bez ohľadu na použitie fosfátov. Takisto treba poznamenať, že výrobcovia detergentov pravidelne menia zloženie svojich výrobkov (priemerne raz za 3,5 roka) s cieľom zachovať si konkurencieschopnosť a zmena zloženia so zámerom obmedziť použitie fosfátov ako taká by nemusela nevyhnutne spôsobiť dodatočné náklady. Ostatné zainteresované strany (18 %) uviedli, že neexistuje alternatívna technológia s rovnakým pomerom nákladov k výkonnosti, zatiaľ čo iné (27 %) jednoducho konštatovali, že náklady na bezfosfátové zloženie sú vyššie.

Podľa štúdie o CADD by relatívne malé zníženie výroby fosforu v dôsledku obmedzenia použitia fosforu v CADD nemalo výrazný vplyv na celosvetovú cenu fosforu. Obmedzením fosfátov sa navyše vytvoria rovnaké podmienky pre výrobcov/dovozcov/obchodníkov EÚ v sektore CADD, pretože fosfátové CADD už boli obmedzené alebo zakázané v niektorých častiach EÚ (napr. vo Švédsku) a sveta (napr. vo viacerých štátoch USA: Illinois, Indiana, Maryland, Massachusetts, Michigan a New York). Postupným vyradením fosfátových CADD umiestňovaných na trh EÚ by sa tak podporili inovácie a pre výrobcov a dodávateľov CADD v EÚ by sa vytvorili podnikateľské príležitosti získať vedúce postavenie v celosvetovom kontexte, čo by prispelo ku konkurencieschopnosti priemyslu EÚ.

Pri ďalšej prognóze po roku 2017 (v porovnaní s rokom 2013) a po zohľadnení potenciálneho zániku využívania STPP na trhu s CADD, za predpokladu, že všetky ostatné trhy zostanú nezmenené, sa predpokladá, že celková výroba STPP v EÚ klesne približne o 37 % v porovnaní s obdobím spred začiatku účinnosti zákazu použitia fosfátov v CADD. Približne 57 % výroby by išlo na vývoz, zatiaľ čo zvyšných 43 % by sa podľa odhadov presmerovalo na detergenty na priemyselné a inštitucionálne použitie a na použitie, ktoré nesúvisí s detergentmi. Tento odhad sa opiera o skutočnosť, že v posledných rokoch bol zaznamenaný nárast určitých spôsobov použitia STPP, ktoré nesúvisia s detergentmi; jedna spoločnosť vo svojej výročnej správe uviedla, že dopyt po iných výrobkoch nahrádza pokles v odvetví detergentov. Jedna zainteresovaná strana sa však postavila proti tomuto scenáru absencie významných vplyvov na dodávateľov fosfátov. Tvrdila, že je veľmi nepravdepodobné, že podniky budú schopné vývozom kompenzovať stratu príjmov z predaja STPP v EÚ, a okrem toho je veľmi ťažké v prípade absencie domáceho trhu udržať výrobu „len na vývoz“, pokiaľ ide o chemikálie prepravované ako hromadný tovar, medzi ktoré STPP patrí.

Vplyv na spotrebiteľov

Spotrebitelia môžu v rámci prechodu na bezfosfátové CADD očakávať len malú alebo žiadnu zmenu pomeru ceny k výkonnosti. Cenové rozpätie oboch typov CADD v súčasnosti dostupných na trhu je podobné (spotrebiteľské testy preukázali náklady na jedno umytie v rozsahu od 0,08 EUR v prípade fosfátových CADD a od 0,11 EUR v prípade bezfosfátových CADD do 0,33 EUR v prípade oboch typov CADD). Väčšina zainteresovaných strán očakáva, že s úplným prechodom na bezfosfátové CADD ceny surovín ešte klesnú, v dôsledku čoho sa znížia ceny bezfosfátových CADD.

Na základe zistení zo Švédska, kde bolo obmedzenie fosfátov v CADD zavedené už v roku 2011 a ceny CADD sa v dôsledku postupného vyradenia fosfátov nezvýšili, možno dôvodne predpokladať, že spotrebitelia by v súvislosti s obmedzením používania fosforu v CADD nemali očakávať nijaký negatívny hospodársky vplyv.

Vplyv na hospodárske subjekty v odvetví čistenia odpadových vôd

Odstránenie celkového množstva fosforu z detergentov (detergentov na pranie a CADD) v odpadových vodách EÚ by viedlo k vypočítaným nákladom v rozpätí 10 – 86 miliónov EUR v celej EÚ. Zníženie obsahu fosforu by znamenalo, že na terciárne chemické čistenie by bolo potrebných menej chemických látok. V štúdii uskutočnenej na účely environmentálnej značky EÚ v roku 2009 sa zistilo, že zákaz používania fosfátov v CADD by mal pozitívny účinok na čističky odpadových vôd znížením prevádzkových nákladov v súvislosti s obmedzením použitia chemických látok na vyzrážanie fosfátov. V tej istej štúdii sa zistilo aj to, že existujúce náhradné látky by podľa očakávaní nemali ovplyvniť biologický proces čistenia odpadových vôd. Na základe toho sa dospelo k záveru, že hoci sa obmedzením obsahu fosfátov v CADD podľa nariadenia (EÚ) č. 259/2012 úplne nezabráni prieniku fosforu do odpadových vôd, predsa by sa dosiahlo určité zníženie jeho obsahu, a tým aj zníženie nákladov spojených s odstraňovaním fosforu z odpadových vôd.

Vplyv na malé a stredné podniky

Výrobcovia detergentov menia zloženie prípravkov priemerne raz za tri a pol roka, aby si zachovali konkurencieschopnosť a držali krok s novými technológiami, takže náklady, ktoré vzniknú v dôsledku tohto obmedzenia zloženia CADD, možno považovať za bežné náklady, najmä vzhľadom na skutočnosť, že výrobcovia detergentov by mali spolu 5 rokov na to, aby sa pripravili na prechod na bezfosfátové CADD. Keďže niektoré náhradné látky sú molekuly chránené patentom, mohlo by to mať vplyv na malé a stredné podniky, ktoré možno nebudú schopné získať prístup k týmto náhradným látkam, podľa toho, aké zmluvy o exkluzivite alebo prioritných dodávkach vyjednajú významní výrobcovia CADD s dodávateľmi. Vo Švédsku sa však ukázalo, že malí výrobcovia sa dokázali veľmi dobre prispôsobiť. Po ohlásení plánov obmedzenia zazneli obavy, že sa týmto obmedzením vytvorí prekážka pre vstup menších domácich výrobcov na trh. Počas prechodného obdobia však domáca výroba bezfosfátových CADD vzrástla na 96 %, z čoho vyplýva, že švédski malí výrobcovia sa dokázali obmedzeniu ľahko prispôsobiť. Leví podiel na švédskom trhu patrí spoločnostiam a značkám, ktoré svoje výrobky umiestňujú aj na ostatných trhoch EÚ. Tieto skutočnosti preto naznačujú, že obmedzenie fosfátov v CADD na úrovni EÚ nezvýhodní veľké podniky oproti malým, ale môže byť obchodnou príležitosťou aj pre menšie podniky.

Vplyv na zamestnanosť

Možné vplyvy na zamestnanosť bolo pre nedostatok údajov ťažké vyhodnotiť. Dodávatelia STPP poskytli obmedzené informácie. Traja výrobcovia STPP v EÚ poskytujú celkovo približne 2 000 pracovných miest priamo v EÚ, buď v rámci celej spoločnosti (ak je spoločnosť zameraná na fosfáty) alebo v rámci časti podniku, ktorá sa venuje fosfátom (v prípade spoločností s ďalšími činnosťami). Zároveň vytvárajú približne trikrát toľko pracovných miest nepriamo, v rámci prepojených dodávateľov a služieb.

2.4.2. Environmentálne vplyvy

Ekotoxicita

V štúdii posúdenia vplyvu z roku 2010 v rámci prípravy zmeny nariadenia o detergentoch sa zistilo, že úplný zákaz fosfátov v detergentoch by bol najefektívnejšou politickou možnosťou na zníženie rizika eutrofizácie povrchovej vody v celej EÚ, ktorá súvisí s fosforom. Hoci úplným odstránením fosforu zo zloženia CADD by sa riziko eutrofizácie znížilo ešte viac, technicky to nie je uskutočniteľné. Už aj obmedzenie na 0,3 % gramu v jednej štandardnej dávke znamená zníženie množstva fosforu v CADD v priemere o viac ako 75 %.

V štúdii o CADD sa zistilo, že v prípade niektorých konkrétnych náhradných látok stále existujú nedostatky v údajoch, pre ktoré nie je možné dokončiť komplexné posúdenie environmentálneho vplyvu náhrad fosfátov v CADD. V tejto súvislosti zainteresované strany vyjadrili určité obavy a neistotu, ktoré odrážajú rozdielne názory na vedecké dôkazy alebo rozdielne úrovne informovanosti o účinnosti bezfosfátových CADD.

Informácie o ekotoxicite väčšiny najčastejšie uvádzaných náhrad STPP a o ich vplyve na životné prostredie boli dostupné a posúdené. Informácie sa získali z registračných dokumentácií podľa nariadenia REACH, z informácií od zúčastnených strán a z iných hodnotiacich správ. Len tri náhrady (glukonát sodný; sodné soli kyseliny L-asparágovej-N,N-dioctovej a kyselina B-alanín-dioctová) vykazovali nedostatky v údajoch. Podľa štúdie nijaké ostatné posúdené náhrady na základe súčasných vedeckých poznatkov nepredstavujú neprijateľné riziko pre životné prostredie. Okrem toho bolo zistené, že nahradenie STPP fosforitanmi, kremičitanom sodným alebo IDS(A) by viedlo k environmentálnym koncentráciám týchto látok stále pod úrovňou zodpovedajúcich predpokladaných koncentrácií, pri ktorých nedochádza k žiadnym účinkom (PNEC), takže nepredstavujú environmentálne riziko.